**Stor eller liten forbokstav i navn på reguleringsplaner?**

**Skal vi skrive småhusplanen med stor eller liten s? Forbokstaver kan skape hodebry for noen hver.**

De fleste kjenner grunnreglene for bruken av stor og liten forbokstav: egennavn skal ha stor (Aftenposten), mens fellesnavn (avisa) skal ha liten. Samtidig er det ikke alltid like lett å avgjøre hva som er et egennavn. Dessuten finnes det som kjent ingen regel uten unntak.

**Spørsmål**: Skal vi bruke stor eller liten forbokstav når vi omtaler reguleringsplaner?

**Svar:** Vi skal bruke liten forbokstav når vi omtaler reguleringsplaner. Det samme gjelder betegnelser for lover forskrifter traktater, konvensjoner, avtaler og lignende.

**Eksempler**

* plan- og bygningsloven
* småhusplanen
* barnevernskonvensjonen
* tyngdeloven

**Unntak**

* Grunnloven
* Magna Carta

**Det skal også være stor forbokstav når forleddet er et egennavn**

* Bernkonvensjonen
* Versaillesfreden
* Warszawapakten

**Som regel er det riktig med liten forbokstav**

Her er en tommelfingerregel når du lurer på om bokstaven skal være liten eller stor: Vi bruker liten forbokstav hvis det ikke er en spesiell grunn til å skrive stor. Liten forbokstav er generelt sett det vanlige på norsk. Stor forbokstav er det mer uvanlige og spesielle. Dersom du er i tvil, er det altså stor sjanse for at du bør velge liten.

Les mer om stor og liten forbokstav hos [Språkrådet](http://www.sprakradet.no/Sprakhjelp/Skriveregler_og_grammatikk/Stor_eller_liten_forbokstav/).

**Har du språkspørsmål?**

Vi vil gjerne ha flere spørsmål om språk. Ikke nøl med å sende oss en [e-post](https://plan-og-bygningsetaten.intranett.oslo.kommune.no/xmlhttprequest.php?service=util.mailtoencode&mailto=klarsprak@pbe.oslo.kommune.no&subject=Sp%C3%B8r+om+spr%C3%A5k&__anticsrftoken=cpxtf468b4702acbac004ec9543c42113138).